Verkope van bates sal nie SAL red nie, sê DAArgieffoto Planne om sekere bates te verkoop sal nie die Suid-Afirkaanse Lugdiens (SAL) red nie en die lugredery moet in sakeredding geplaas word, het die DA Sondag gesê. Die party het gesê hy is nie verbaas oor berigte in die media dat die SAL oorweeg om bates te verkoop as gevolg van toenemende skuld nie, het Alf Lees, woordvoerder van die DA, gesê. Volgens die berigte sal die SAL in die 2018/19 ongeveer R6 miljard verloor, wat beteken dat die SAL R822 miljoen meer sal verloor buiten die groot verlies van R5 miljard wat geprojekteer word in die SAL- korporatiewe plan. Volgens dié plan sal die SAL ŉ bedrag van ongeveer R13 miljard oor die volgende twee jaar van die regering ontvang. Die bykomende verliese beteken egter dat die belastingbetaler ongeveer R14 miljard sal moet opdok. “Die DA het die afgelope drie jaar volgehou dat die SAL bankrot is en dat die lugredery nie uit die skuld kan kom nie. Ondanks regeringswaarborge van R19,1 miljard wat aan die lugredery beskikbaar gemaak word, is kommersiële banke nie bereid om nog geld aan die SAL uit te leen nie,” het Lees bygevoeg. Die nuwe raad en uitvoerende hoofde van die SAL is nie in staat om ŉ plan te beraam om van die verhoogde koste ontslae te raak, korrupsie uit te roei en verkope te verhoog nie. Die lugredery is ook nie in staat om sy skuld te delg of aan terugbetalingsooreenkomste te voldoen nie. Die ministers van finansies en openbare ondernemings het verlede maand in ŉ gesamentlike aankondiging gesê die SAL sal na openbare ondernemings oorgeplaas word. Hierdie skuif het nie ŉ verskil gemaak aan die SAL nie, het hy gesê. “Daar is nou ŉ duidelike behoefte om die SAL in sakeredding te plaas en ŉ reddingspraktisyn aan te stel wat ervaring in die lugrederybedryf het wat moeilike finansiële besluite sal kan maak om die verliese te voorkom. Die SAL moet onder sakeredding herstel en dan geprivatiseer word, anders sal die lugredery gelikwideer word.” Volgens Lees kan die stand van die SAL en ander staatsondernemings voor die deur van die ANC gelê word. “Onder hul bestuur het staatsondernemings gedisintegreer weens korrupsie en growwe wanbestuur. Die DA, deur die parlement, sal alles in ons vermoë doen om dié entiteite te red.”